[pic] | COIMISIÚN NA gCOMHPHOBAL EORPACH |

An Bhruiséil 6.2.2008

COIM(2008) 53 leagan deireanach

2008/0030 (COD)

Togra le haghaidh

RIALACHÁIN Ó PHARLAIMINT NA hEORPA AGUS ÓN gCOMHAIRLE

lena leasaítear Rialachán (CE) Uimh. 999/2001 maidir leis na cumhachtaí cur chun feidhme arna dtabhairt don Choimisiún

(ARNA THÍOLACADH AG AN GCOIMISIÚN)

MEABHRÁN MÍNIÚCHÁIN

1. COMHTHÉACS AN TOGRA

1.1 Athchóiriú ar na nósanna imeachta coiste

Leasaítear Cinneadh 1999/468/CE ón gComhairle an 28 Meitheamh 1999 ag leagan síos na rialacha mionsonraithe maidir le feidhmiú na gcumhachtaí cur chun feidhme arna dtabhairt don Choimisiún[1] le Cinneadh 2006/512/CE ón gComhairle an 17 Iúil 2006[2].

Tugtar isteach le hAirteagal 5a de Chinneadh 1999/468/CE, mar atá arna leasú, nós imeachta nua rialúcháin lena ngabhann grinnscrúdú i gcomhair beart a bhfuil raon feidhme ginearálta acu agus a ceapadh chun eilimintí neamhriachtanacha d’ionstraim bhunúsach a leasú, ar ionstraim í a glacadh de réir an nós imeachta dá dtagraítear in Airteagal 251 den Chonradh, lena n-áirítear cuid de na heilimintí sin a scriosadh nó tríd an ionstraim a fhorlíonadh trí eilimintí nua neamhriachtanacha a chur léi.

1.2. Comhfhogasú tosaíochta agus comhfhogasú ginearálta

I nDearbhú Comhpháirteach[3], ghlac an Pharlaimint, an Chomhairle agus an Coimisiún liosta d'ionstraimí bunúsacha a raibh sé práinneach iad a oiriúnú don Chinneadh, mar atá arna leasú, d'fhonn an nós imeachta rialúcháin nua lena ngabhann grinnscrúdú a ionchorprú ann (comhfhogasú tosaíochta). Chun go mbeidh an nós imeachta rialúcháin lena ngabhann grinnscrúdú infheidhme maidir le hionstraimí eile a glacadh faoin gcomhchinnteoireacht a bhí tagtha chun feidhme cheana ag an am ar tháinig Cinneadh 2006/512/CE i bhfeidhm, éilítear leis an Dearbhú Comhpháirteach na hionstraimí sin a oiriúnú i gcomhréir leis na nósanna imeachta is infheidhme (comhfhogasú ginearálta).

Tá an Coimisiún tiomanta do na hionstraimí sin go léir a scrúdú, chun na tograí reachtacha a thíolacadh, roimh dheireadh na bliana 2007, d'fhonn iad a oiriúnú, más gá, don nós imeachta nua rialúcháin lena ngabhann grinnscrúdú [4].

1.3. An modh a úsáideadh

Mar a luadh sa Teachtaireacht ón gCoimisiún chuig Parlaimint na hEorpa agus chuig an gComhairle an (...), rinne an Coimisiún scrúdú cúramach ar na hionstraimí go léir a glacadh faoin gcomhchinnteoireacht, d'fhonn teacht ar na hionstraimí sin a thugann de chumhacht don Choimisiún na bearta sin ag a bhfuil raon feidhme ginearálta a ghlacadh agus a bhfuil sé d'aidhm acu eilimintí neamhriachtanacha den ionstraim bhunúsach i gceist a leasú. Arna dhéanamh amhlaidh, bhí an Coimisiún in ann breis agus 200 ionstraim, a raibh gá oiriúnú a dhéanamh orthu, a shainaithint.

I measc na n-ionstraimí sin tá roinnt áirithe atá i gClár Códaithe an Choimisiúin. Is amhlaidh an cás maidir le Rialachán (CE) Uimh. 999/2001 ó Pharlaimint na hEorpa agus ón gComhairle ag leagan síos rialacha chun einceifileapaití spúinseacha in-tarchurtha áirithe a chosc, a rialú agus a dhíothú. Ag brath ar an méid dul chun cinn atá déanta i bpróiseas an chódaithe ba chóir an t-oiriúnú don nós imeachta nua a chur i gcrích cibé tríd an togra códaithe a athmhúnlú nó trí leasú reachtach mar a tharlaíonn sa chás i dtrácht.

2. EILIMINTÍ DLÍTHIÚLA AN TOGRA

Is é is aidhm don oiriúnú an nós imeachta rialúcháin lena ngabhann grinnscrúdú a thabhairt isteach mar a fhoráiltear le hAirteagal 5a de Chinneadh 1999/468/CE, mar atá arna leasú.

Is éard atá beartaithe le Rialachán (CE) Uimh. 999/2001 ó Pharlaimint na hEorpa agus ón gComhairle an 22 Bealtaine 2001 ag leagan síos rialacha chun einceifileapaití spúinseacha in-tarchurtha áirithe a chosc, a rialú agus a dhíothú creat amháin dlíthiúil a sholáthar i gcomhair einceifileapaití spúinseacha in-tarchurtha (ESIanna) sa Chomhphobal.

Níor tugadh isteach le Rialachán (CE) Uimh. 1923/2006 ó Pharlaimint na hEorpa agus ón gComhairle lena leasaítear Rialachán (CE) Uimh. 999/2001 ach amháin nós imeachta rialúcháin lena ngabhann grinnscrúdú i gcás beart cur chun feidhme áirithe a raibh baint acu leis na leasuithe. Dá bhrí sin, ba chóir Rialachán (CE) Uimh. 999/2001 a oiriúnú i gcás na gcumhachtaí cur chun feidhme eile.

Toisc gur rialachán an ionstraim bhunúsach, ba chóir an t-oiriúnú a dhéanamh le hionstraim chomhionann.

2008/0030 (COD)

Togra le haghaidh

RIALACHÁIN Ó PHARLAIMINT NA hEORPA AGUS ÓN gCOMHAIRLE

lena leasaítear Rialachán (CE) Uimh. 999/2001 maidir leis na cumhachtaí cur chun feidhme arna dtabhairt don Choimisiún

(Téacs atá ábhartha maidir leis an LEE)

TÁ PARLAIMINT NA hEORPA AGUS COMHAIRLE AN AONTAIS EORPAIGH,

Ag féachaint don Chonradh ag bunú an Chomhphobail Eorpaigh, agus go háirithe Airteagal 152(4)(b) de,

Ag féachaint don togra ón gCoimisiún[5],

Ag féachaint don tuairim ón gCoiste Eacnamaíoch agus Sóisialta[6],

Tar éis dóibh dul i gcomhairle le Coiste na Réigiún[7],

Ag gníomhú dóibh i gcomhréir leis an nós imeachta atá leagtha síos in Airteagal 251 den Chonradh[8],

De bharr an méid seo a leanas:

(1) Foráiltear le Rialachán (CE) Uimh. 999/2001 ó Pharlaimint na hEorpa agus ón gComhairle an 22 Bealtaine 2001 ag leagan síos rialacha chun einceifileapaití spúinseacha in-tarchurtha áirithe a chosc, a rialú agus a dhíothú[9] go nglacfar bearta áirithe i gcomhréir le Cinneadh 1999/468/CE ón gComhairle an 28 Meitheamh 1999 ag leagan síos na rialacha mionsonraithe maidir le feidhmiú na gcumhachtaí cur chun feidhme arna dtabhairt don Choimisiún.

(2) Leasaítear Cinneadh 1999/468/CE le Cinneadh 2006/512/CE lena dtugtar isteach nós imeachta rialúcháin lena ngabhann grinnscrúdú maidir le bearta a bhfuil raon feidhme ginearálta acu agus a ceapadh chun eilimintí neamhriachtanacha d’ionstraim bhunúsach a leasú, ar ionstraim í a glacadh i gcomhréir leis an nós imeachta dá dtagraítear in Airteagal 251 den Chonradh, lena n-áirítear trí chuid de na heilimintí sin a scriosadh nó tríd an ionstraim a fhorlíonadh trí eilimintí nua neamhriachtanacha a chur léi.

(3) I gcomhréir leis an Dearbhú Comhpháirteach ó Pharlaimint na hEorpa, ón gComhairle agus ón gCoimisiún maidir le Cinneadh 2006/512/CE, á rá go bhfuil an nós imeachta nua seo infheidhme maidir le hionstraimí a glacadh i gcomhréir leis an nós imeachta atá leagtha síos in Airteagal 251 den Chonradh agus atá i bhfeidhm cheana féin, ní foláir na hionstraimí sin a choigeartú i gcomhréir leis na nósanna imeachta is infheidhme.

(4) Maidir le Rialachán (CE) Uimh. 999/2001, níor tugadh isteach le Rialachán (CE) Uimh. 1923/2006 ó Pharlaimint na hEorpa agus ón gComhairle ach amháin nós imeachta rialúcháin lena ngabhann grinnscrúdú i gcás beart cur chun feidhme áirithe a raibh baint acu leis na leasuithe. Dá bhrí sin, ba chóir Rialachán (CE) Uimh. 999/2001 a oiriúnú i gcás na gcumhachtaí cur chun feidhme eile.

(5) Ba chóir, go háirithe, go dtabharfaí de chumhacht don Choimisiún mearthástálacha a fhormheas, táirgí eile de thionscnamh ainmhíoch a thabhairt faoi réim forálacha áirithe, rialacha cur chun feidhme a ghlacadh lena n-áirítear an modh chun einceifileapaite spúinseach bólachta (ESB) a dheimhniú in ainmhithe de chineál caorach agus de chineál gabhair, na hIarscríbhinní a mhodhnú agus na bearta idirthréimhseacha a ghlacadh.

(6) Ó tharla go bhfuil raon feidhme ginearálta ag na bearta sin agus gur le haghaidh eilimintí neamhriachtanacha de Rialachán (CE) Uimh. 999/2001 a leasú a ceapadh iad, ní foláir iad a ghlacadh i gcomhréir leis an nós imeachta rialúcháin lena ngabhann grinnscrúdú agus dá bhforáiltear in Airteagal 5a de Chinneadh 2001/468/CE.

(7) Ba chóir Rialachán (CE) Uimh. 999/2001 a leasú dá réir,

TAR ÉIS AN RIALACHÁN SEO A GHLACADH:

Airteagal 1

Leasaítear leis seo Rialachán (CE) Uimh. 999/2001 mar seo a leanas:

(1) Leasaítear an tríú fomhír d'Airteagal 5(3) mar seo a leanas:

" Déanfar na mearthástálacha a fhormheas chun na críche sin de réir an nós imeachta dá dtagraítear in Airteagal 24(3) agus déanfar iad a chur ar an liosta atá leagtha amach i bpointe 4 de Chaibidil C d'Iarscríbhinn X."

(2) Leasaítear Airteagal 16(7) mar seo a leanas:

"7. I gcomhréir leis an nós imeachta dá dtagraítear in Airteagal 24(3), féadfar táirgí de thionscnamh ainmhíoch a thabhairt faoi réim forálacha mhíreanna 1 go 6. Glacfar rialacha chun an tAirteagal seo a chur chun feidhme i gcomhréir leis an nós imeachta dá dtagraítear in Airteagal 24(2)."

(3) Leasaítear Airteagal 20(2) mar seo a leanas:

"2. Chun a áirithiú go gcuirfear an tAirteagal seo i bhfeidhm go comhionann, glacfar rialacha cur chun feidhme, lena n-áirítear an modh chun ESB a dheimhniú in ainmhithe de chineál caorach agus de chineál gabhair, i gcomhréir leis an nós imeachta dá dtagraítear in Airteagal 24(3)."

(4) Leasaítear an chéad mhír d'Airteagal 23 mar seo a leanas:

"Tar éis dul i gcomhairle leis an gcoiste eolaíoch iomchuí maidir le haon cheist a bhféadfadh tionchar a bheith aici ar shláinte an phobail, déanfar na hiarscríbhinní a leasú nó a fhorlíonadh agus glacfar aon bhearta idirthréimhseacha iomchuí i gcomhréir leis an nós imeachta dá dtagraítear in Airteagal 24(3)."

(5) Leasaítear Airteagal 23a mar seo a leanas:

(a) Cuirtear an méid seo a leanas in ionad phointe (a):

"(a) formheas na mearthástálacha dá dtagraítear sa tríú fomhír d'Airteagal 5(3) agus in Airteagal 6(1) agus Airteagal 8(2),"

(b) Cuirtear na pointí seo a leanas isteach:

"(k) táirgí eile de thionscnamh ainmhíoch a thabhairt faoi réim forálacha mhíreanna 1 go 6 d'Airteagal 16,

(l) na rialacha cur chun feidhme dá dtagraítear in Airteagal 20(2), lena n-áirítear an modh chun ESB a dheimhniú in ainmhithe de chineál caorach agus de chineál gabhair, a ghlacadh,

(m) na hiarscríbhinní a leasú nó a fhorlíonadh agus aon bhearta idirthréimhseacha iomchuí dá dtagraítear in Airteagal 23 a ghlacadh."

Airteagal 2

Tiocfaidh an Rialachán sin i bhfeidhm ar an bhfichiú lá tar éis a fhoilsithe in Iris Oifigiúil an Aontais Eorpaigh .

Beidh an Rialachán seo ina cheangal go huile agus go hiomlán agus beidh sé infheidhme go díreach i ngach Ballstát.

Arna dhéanamh sa Bhruiséil, an

Thar ceann Pharlaimint na hEorpa Thar ceann na Comhairle

An tUachtarán An tUachtarán

[1] IO L 184, 17.7.1999, lch. 23.

[2] IO L 200, 22.7.2006, lch. 11.

[3] IO C 255, 21.10.2006, lch. 1.

[4] PE 376.314v01-00 – A6-0236/2006 (Dearbhú ón gCoimisiún atá curtha i gceangal leis an tuarascáil ón bParlaimint).

[5] IO C […], […], lch. […].

[6] IO C […], […], lch. […].

[7] IO C […], […], lch. […].

[8] IO C […], […], lch. […].

[9] IO L 147, 31.5.2001, lch. 1. Rialachán mar atá arna leasú go deireanach le Rialachán (CE) Uimh. 727/2007 ón gCoimisiún (IO L 165, 27.6.2007, lch. 8)